**David Němeček** (s. 29. kesäkuuta 1995 Plzeň, Tšekki) on tšekkiläinen jääkiekkopuolustaja, joka pelaa kotimaassaan Extraliga-joukkue HC Sparta Prahassa.

Ura
---

### Seuraura

Němeček on HC Plzeňin kasvatti. Hän voitti Tšekin C-junioriliigan mestaruuden vuonna 2010. OHL-joukkue Sarnia Sting varasi Němečekin 96. pelaajana CHL:n varaustilaisuudessa 2012. Kauden 2012–2013 jälkeen hän jätti joukkueen ja tuli kesällä 2013 samaisessa varaustilaisuudessa WHL-joukkue Saskatoon Bladesin varaamaksi numerolla 49. Němeček vietti joukkueessa kauden 2013–2014.

Kaudeksi 2014–2015 Němeček siirtyi Turun Palloseuran A-nuoriin, joiden varakapteenina hän toimi. Němeček voitti kauden päätteeksi A-nuorten Suomenmestaruuden. Hän teki seurassa SM-liigadebyyttinsä 17. helmikuuta 2015 vieraissa Kalevan Palloa vastaan. Němeček merkittiin TPS:n seitsemänneksi puolustajaksi. Hän sai ottelussa jääaikaa 2.38 minuuttia. Kaikkiaan Němeček pelasi kauden aikana neljä SM-liigaottelua. USHL-junioriliigassa pelaava Cedar Rapids RoughRiders varasi hänet 288. pelaajana kesällä 2015. Němeček siirtyi joukkueeseen kaudeksi 2015–2016.

Elokuussa 2016 Němeček siirtyi kahden viikon try-outille KHL:n slovakialaisjoukkue HC Slovan Bratislavaan. Hän jäi kuitenkin ilman jatkosopimusta. Němeček palasi lokakuussa kotimaahansa ja siirtyi loppukaudeksi 2016–2017 kasvattajaseuransa HC Plzeňin Extraliga-joukkueeseen. Hänen tulokaskautensa liigassa toi 27 runkosarjaottelussa kahdeksan syöttöpistettä ja kymmenessä playoff-ottelussa yhden syöttöpisteen. Kaudeksi 2017–2018 Němeček siirtyi BK Mladá Boleslavin riveihin, jossa hän teki 52 runkosarjaottelussa tehot 1+6=7. Němecek teki ensimmäisen miesten pääsarjamaalinsa 26. tammikuuta 2018 vieraissa HC Pardubicea vastaan.

Kaudeksi 2019–2020 Němeček palasi Suomeen ja siirtyi 1+1-vuotisella sopimuksella Rauman Lukon SM-liigajoukkueeseen. Syyskuussa 2019 hän joutui loukkaantumisen vuoksi sivuun. Němeček palasi kaukaloihin marraskuun puolessa välissä. 29. helmikuuta 2020 paikallisottelussa vieraissa Porin Ässiä vastaan Němeček taklasi vastustajajoukkueen Otto Kivenmäkeä päähän sillä seurauksella, että Kivenmäen kypärä irtosi ja hän löi päänsä jäähän loukkaantuen vakavasti. Němečekille tuomittiin teosta 5+20-minuutin ottelurangaistus ja hänet asetettiin seitsemän ottelun mittaiseen pelikieltoon. Kauden jälkeen, huhtikuussa 2020 Lukko vahvisti, että seura ei käytä Němečekin sopimuksessa ollutta optiota.

Němeček palasi kaudeksi 2020–2021 kotimaahansa ja siirtyi vuoden mittaisella sopimuksella HC Sparta Prahaan. Maaliskuussa 2021 hän teki seuran kanssa kaksivuotisen jatkosopimuksen.

### Maajoukkueura

Němeček pelasi alle 20-vuotiaiden MM-kilpailuissa vuosina 2014 ja 2015, joista jälkimmäisessä turnauksessa hän toimi Tšekin varakapteenina. Valmennus valitsi Němečekin Tšekin turnauksen yhdeksi kolmesta parhaasta pelaajasta. Hän pelasi myös alle 18-vuotiaiden MM-kilpailuissa vuonna 2013 sekä World U-17 Hockey Challengessa vuonna 2012. Yhteensä Němeček on pelannut 27 nuorten ja 34 poikien maaottelua.

Tšekin A-maajoukkueessa Němeček on pelannut kuusi ottelua ilman tehopisteitä. Hän teki A-maajoukkuedebyyttinsä 23. elokuuta 2017 Třinecissä pelatussa harjoitusottelussa Slovakiaa vastaan. Němeček merkittiin Tšekin kolmospuolustajapariin Petr Kalinan viereen.

Pelityyli
---------

Lukon urheilutoimenjohtaja Kalle Sahlstedtin mukaan Němeček on hyvin liikkuva puolustaja, joka on iso, vahva ja sporttinen sekä erittäin kovakuntoinen urheilija. Sahlstedtin mukaan hän on kuitenkin puolustava puolustaja. Němeček pystyy pelaamaan kovaa ja iskee vahvasti kiinni vastustajaan sekä antaa helppoja avaussyöttöjä. Hän on itse luonnehtinut olevansa iso puolustaja, joka osaa liikkua hyvin, eikä pelkää käyttää kokoaan hyväksi.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2012–2013 | Sarnia Sting | OHL | 34 | 0 | 2 | 2 | 24 | 3 | 0 | 0 | 0 | 2 | U18 | 5 | 0 | 0 | 0 | 4 |
| 2013–2014 | Saskatoon Blades | WHL | 56 | 5 | 10 | 15 | 71 | – | – | – | – | – | JMM | 5 | 0 | 0 | 0 | 2 |
| 2014–2015 | TPS | A-SM | 41 | 1 | 9 | 10 | 36 | 11 | 0 | 1 | 1 | 27 | JMM | 5 | 0 | 1 | 1 | 16 |
|  | TPS | SM-liiga | 4 | 0 | 0 | 0 | 0 | – | – | – | – | – |
| 2015–2016 | Cedar Rapids RoughRiders | USHL | 60 | 2 | 7 | 9 | 102 | 5 | 0 | 0 | 0 | 2 |
| 2016–2017 | HC Plzeň | ČEL | 27 | 0 | 8 | 8 | 8 | 10 | 0 | 1 | 1 | 10 |
| 2017–2018 | BK Mladá Boleslav | ČEL | 52 | 1 | 6 | 7 | 46 | – | – | – | – | – |
| 2018–2019 | BK Mladá Boleslav | ČEL | 46 | 3 | 3 | 6 | 73 | 9 | 0 | 0 | 0 | 8 |
| 2019–2020 | Lukko | SM-liiga | 38 | 0 | 8 | 8 | 71 | – | – | – | – | – |
| 2020–2021 | HC Sparta Praha | ČEL | 46 | 6 | 18 | 24 | 105 | 10 | 1 | 2 | 3 | 4 |
| 2021–2022 | HC Sparta Praha | ČEL | 19 | 2 | 1 | 3 | 10 | 16 | 3 | 3 | 6 | 18 |
| 2022–2023 | HC Sparta Praha | ČEL | 47 | 6 | 3 | 9 | 44 | 6 | 0 | 0 | 0 | 4 | MM | 8 | 1 | 0 | 1 | 2 |
| 6 kautta | yhteensä | ČEL | 237 | 18 | 39 | 57 | 286 | 51 | 4 | 6 | 10 | 44 |
| 2 kautta | yhteensä | SM-liiga | 42 | 0 | 8 | 8 | 71 | – | – | – | – | – |

Lähteet
-------

* David Němeček The Internet Hockey Databasessa (englanniksi)
* David Němeček Eurohockey-sivustolla (englanniksi)
* David Němeček *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  David Němeček *Elite Prospects*. Everysport Media Group AB.  (englanniksi)
2. ↑  David Nemecek HC TPS:n A-nuoriin *hc.tps.fi*.  27.8.2014. HC TPS Turku Oy.  Arkistoitu 3.2.2016. Viitattu 29.1.2015.
3. ↑  Kokoonpanot *liiga.fi*.  17.2.2015. Jääkiekon SM-liiga Oy. Viitattu 25.8.2020.
4. ↑  Ottelutilastot *liiga.fi*.  17.2.2015. Jääkiekon SM-liiga Oy. Viitattu 17.2.2015.
5. ↑  Johnson, Jeff: Nemecek hopes to be the RoughRiders' next Czech standout *thegazette.com*.  7.6.2015. CEDAR RAPIDS:  The Gazette. Viitattu 10.1.2016. (englanniksi)
6. ↑  Prehliadka všetkých posíl *hcslovan.sk*.  4.8.2016. HC SLOVAN Bratislava, a.s. Viitattu 21.5.2019. (slovakiksi)
7. ↑  Bagar, Adam: Plzeň trápí marodka. Indiány posílí Vondráček, Němeček na zkoušce *Hokej.cz*.  5.10.2016. BPA sport marketing a.s. ve spolupráci s eSports.cz, s.r.o. Viitattu 21.5.2019. (tšekiksi)
8. ↑  Kádr indiánů posílí gólman Miroslav Svoboda i americký obránce Jones *hcskoda.cz*.  1.5.2017. Plzeň:  HC ŠKODA PLZEŇ, s.r.o. Viitattu 21.5.2019. (tšekiksi)
9. ↑  HC Dynamo Pardubice - BK Mladá Boleslav, 26.01.2018 *Hokej.cz*.  26.1.2018. BPA sport marketing a.s. ve spolupráci s eSports.cz, s.r.o. Viitattu 21.5.2019. (tšekiksi)
10. 1 2  Lisää kokoa ja liikettä Lukko-puolustukseen: David Nemecek Raumalle *raumanlukko.fi*.  3.5.2019. Rauman Lukko Oy. Viitattu 21.5.2019.
11. ↑  Setänen, Eetu: Lukko tiedotti: puolustuksen tsekkijärkäle pidempään sivussa *ls24.fi*.  1.10.2019. Marva Media Oy. Viitattu 21.5.2019.
12. ↑  Ässien nuori lupaus Otto Kivenmäki loukkaantui verisesti − Lukon tšekkipuolustaja taklasi päähän *Jatkoaika.com*.  29.2.2020. Jatkoaika r.y. Viitattu 22.3.2020.
13. ↑  Kauppinen, Juuso: Lukon David Nemecekille seitsemän ottelun pelikielto *liiga.fi*.  3.3.2020. Jääkiekon SM-liiga Oy. Viitattu 22.3.2020.
14. ↑  Hurmerinta, Eero: Kolminkertainen MM-kävijä Skalický Lukkoon − "Pelaa kovaa, taklaa ja on aktiivinen" *Jatkoaika.com*.  15.4.2020. Jatkoaika r.y. Viitattu 15.4.2020.
15. ↑  Táborský, Marek; Ryl, Daniel: David Němeček zpevní obranu Sparty *hcsparta.cz*.  25.8.2020. HC Sparta Praha a.s. Viitattu 21.5.2019. (tšekiksi)
16. ↑  Yli-Mäenpää, Joni: David Němeček siirtyy Lukosta Sparta Prahaan *Jatkoaika.com*.  26.8.2020. Jatkoaika r.y. Viitattu 26.8.2020.
17. ↑  Táborský, Marek: Čtyři hráči prodloužili kontrakt ve Spartě *hcsparta.cz*.  3.3.2021. HC Sparta Praha a.s. Viitattu 3.3.2021. (tšekiksi)
18. ↑  Slovensko v Žiline prehralo s Českom 1:2 (hokej, príprava) *isport.blesk.cz*.  23.8.2017. CZECH NEWS CENTER a.s. Viitattu 21.5.2019. (tšekiksi)